b"\n_START_ARTICLE_\nSelena Gomez\n_START_SECTION_\nZgodnje \xc5\xbeivljenje in izobrazba\n_START_PARAGRAPH_\nSelena Marie Gomez se je rodila v Grand Prairieu, Teksas, Zdru\xc5\xbeene dr\xc5\xbeave Amerike star\xc5\xa1ema Richardu Gomezu in Mandy Teefy (rojena Cornett), biv\xc5\xa1i gledali\xc5\xa1ki igralki, ki je imela ob Seleninem rojstvu komaj \xc5\xa1estnajst let. Selena Gomez je edinka. Njena biolo\xc5\xa1ka star\xc5\xa1a sta se lo\xc4\x8dila, ko je imela pet let, leta 1997. Njena mama se je kasneje leta 2006 poro\xc4\x8dila z Brianom Teefyjem in prevzela tudi njegov priimek; Selena je obdr\xc5\xbeala priimek svojega biolo\xc5\xa1kega o\xc4\x8deta. Njena star\xc5\xa1a sta jo poimenovala po pevki Seleni Quintanilli-P\xc3\xa9rez. Njen o\xc4\x8de izhaja iz Mehike, njena mama pa ima italijanske in angle\xc5\xa1ke korenine. Selena Gomez pravi, da je igranje vzljubila \xc5\xa1e kot otrok, ob gledanju svoje mame, ki je takrat igrala v gledali\xc5\xa1\xc4\x8du. \xc2\xbbMoja mama [Mandy] je imela veliko del v teatru, jaz pa sem jo opazovala pri vajah. Ko se je igra zares za\xc4\x8dela, so jo tudi nali\xc4\x8dili, jaz pa sem sedela za njo in jo ob\xc4\x8dudovala. Vedno je rekla: 'Moje besedilo si si zapomnila bolje kot jaz!' [\xe2\x80\xa6] Neko\xc4\x8d pa sem ji rekla: 'Rada bi bila kot ti!'\xc2\xab Maja 2010 si je preko \xc5\xa1olanja na domu prislu\xc5\xbeila diplomo s srednje \xc5\xa1ole.\n_START_SECTION_\nIgranje\n_START_PARAGRAPH_\nSelena Gomez je z igralsko kariero pri\xc4\x8dela pri sedmih letih, ko je dobila vlogo Gianne v televizijski seriji Barney & Friends. Danes pravi, da se je \xc2\xbbvsega o igranju\xc2\xab\xc2\xa0nau\xc4\x8dila ob snemanju te serije. Njen lik je pri\xc5\xa1el do izraza predvsem v sedmi sezoni serije Barney & Friends, vendar epizode, v katerih se je pojavila tudi ona, so iz\xc5\xa1le \xc5\xa1ele, ko je bila Selena \xc5\xbee v petem razredu. Zaradi tega so se mediji zmedli in ve\xc4\x8dkrat poro\xc4\x8dali, da je Selena v seriji igrala, ko je bila v petem in ne v prvem razredu. Kasneje je dobila manj\xc5\xa1o vlogo v filmu Mali vohuni 3-D: Konec igre in v televizijskem filmu Walker, Texas Ranger: Trial By Fire. Leta 2004 je Seleno Gomez odkril Disney Channel. Pojavila se je v televizijski seriji Paglavca v hotelu in gostovala (kasneje se je njen lik spremenil v stransko vlogo) v televizijski seriji Hannah Montana, v kateri je nastopala med drugo in tretjo sezono. Zgodaj leta 2007 je bila sprejeta v igralsko skupino televizijske serije \xc4\x8carovniki s trga Waverly kot ena izmed treh glavnih junakov serije, Alex Russo. Vloga je najprej pripadala igralki Alexi Nikolas, najbolje poznani kot Nicole iz televizijske serije Zoey 101, vendar je slednja ni sprejela, zato jo je dobila Gomezova._NEWLINE_Leta 2008 se je pojavila v televizijskem filmu \xc5\xa0e ena Pepelkina zgodba, razli\xc4\x8dici filma Pepelkina zgodba s Hilary Duff. V filmu je igral tudi igralec Drew Seeley. Imela je tudi manj\xc5\xa1o glasovno vlogo ene izmed majorjevih h\xc4\x8dera v filmu Horton, ki je iz\xc5\xa1el marca tistega leta. V aprilu 2008 jo je Lacey Rose iz revije Forbes postavila na peto mesto njihove lestvice \xc2\xbbosmih najbolj\xc5\xa1ih otro\xc5\xa1kih zvezd\xc2\xab, zraven pa napisala, da je \xc2\xbbSelena neverjetno talentirana najstnica\xc2\xab. Junija 2009 se je skupaj s svojo najbolj\xc5\xa1o prijateljico Demi Lovato pojavila v televizijskem filmu Princess Protection Program. 28. avgusta tistega leta, en mesec po filmu Princess Protection Program, je iz\xc5\xa1el film \xc4\x8carovniki s trga Waverly: Film, ki je temeljil na istoimenski seriji, s katero je Selena Gomez tudi zaslovela._NEWLINE_Leta 2009 se je pojavila v Disneyjevi televizijski seriji Sonny With a Chance, v kateri je igrala glavno vlogo njena prijateljica in sodelavka iz filma Princess Protection Program, Demi Lovato. Epizodi, v kateri je igrala, je bilo naslov \xc2\xbbBattle of The Network Stars\xc2\xab. Skupaj z igralci iz televizijskih serij \xc4\x8carovniki s trga Waverly, Hannah Montana in Paglavca na krovu se je pojavila v televizijski seriji, naslovljeni kot Wizards on Deck with Hannah Montana. Februarja tistega leta je dobila tudi eno izmed dveh glavnih \xc5\xbeenskih vlog v filmu Beezus and Ramona, ki je temeljil na istoimenski seriji romanov pisateljice Beverly Cleary. V oktobru 2009 so potrdili, da bo imela Selena Gomez glavno vlogo v filmu What Boys Want. Marca 2010 je revija Variety objavila, da bo imela Selena Gomez eno izmed treh glavnih vlog v filmu Monte Carlo, za katero so prej govorili, da bo pripadala Nicole Kidman. Kasneje je Selena Gomez to \xc5\xa1e sama potrdila preko svojega ra\xc4\x8duna na Facebooku.\n_START_SECTION_\nSamostojna glasbena kariera\n_START_PARAGRAPH_\nLeta 2008 je Selena Gomez posnela pesem\xc2\xa0\xc2\xbbCruella de Vil\xc2\xab\xc2\xa0- za katero je posnela tudi videospot - za glasbeni album DisneyMania 6. Zapela je tudi tri soundtracke za film, v katerem je imela glavno vlogo, \xc5\xa0e ena Pepelkina zgodba. Posnela je tudi pesem \xc2\xbbFly to Your Heart\xc2\xab\xc2\xa0za animirani film Zvon\xc4\x8dica. V juliju 2008 je \xc5\xa1e pred svojim \xc5\xa1estnajstim rojstnim dnem podpisala pogodbo z Hollywood Records, glasbeno zalo\xc5\xbebo, ki si jo lasti Disney. Istega leta se pojavi v videospotu za pesem\xc2\xa0\xc2\xbbBurnin' Up\xc2\xab\xc2\xa0skupine Jonas Brothers. Za film Princess Protection Program je skupaj s soigralko iz filma, Demi Lovato, zapela singl \xc2\xbbOne and the Same\xc2\xab. Gomezova je za televizijsko serijo \xc4\x8carovniki s trga Waverly, v kateri je imela glavno vlogo ona, zapela \xc5\xa1tiri pesmi, vendar je samo ena (\xc2\xbbMagic\xc2\xab) iz\xc5\xa1la v istoimenskem albumu. V maju istega leta je skupaj z glasbeno skupino Forever the Sickest Kids v duetu nastopala za glasbeni album\xc2\xa0\xc2\xbbWhoa Oh!\xc2\xab.\n_START_SECTION_\nDobrodelna dela\n_START_PARAGRAPH_\nSelena Gomez je bila tudi \xc4\x8dlanica kampanje UR Votes Count, ki je pomagala najstnikom izvedeti ve\xc4\x8d o njihovih predsedni\xc5\xa1kih kandidatih (Barack Obama in John McCain). Oktobra 2008 je Selena Gomez sodelovala tudi pri projektu \xc2\xbbRunway For Life\xc2\xab\xc2\xa0v bolni\xc5\xa1nici St. Jude's Children's Hospital. Je ambasadorka spletne strani DoSomething.org, ki pomaga psom v Puerto Ricu. To vlogo je dobila med snemanjem filma \xc4\x8carovniki s trga Waverly v Puerto Ricu. Je tudi \xc4\x8dlanica dru\xc5\xa1tva State Farm Insurance in je sodelovala v njihovi reklami, ki je iz\xc5\xa1la na Disney Channel in opozarjala na varno vo\xc5\xbenjo z avtomobilom. Je tudi \xc4\x8dlanica dru\xc5\xa1tva RAISE Hope For Congo, ki se bori proti nasilju nad \xc5\xbeenskami v Kongu._NEWLINE_Je tudi \xc4\x8dlanica Disney's Friends for Change, organizacije, ki je preko Disney Channela posku\xc5\xa1ala zbrati denar za ljudi iz socialno ogro\xc5\xbeenega okolja. Selena Gomez, Demi Lovato, Miley Cyrus in skupina Jonas Brothers je zapela pesem\xc2\xa0\xc2\xbbSend It On\xc2\xab. Pesem sama je na lestvici Hot 100 zasedla dvajseto mesto. Disney's Friends For Change so ves denar, ki so ga zbrali, darovali organizaciji Disney Worldwide Conservation Fund. 6. oktobra 2009 je kot presene\xc4\x8denje obiskala \xc5\xa1olo Los Angeles elementary school kot del projekta \xc2\xbbA Day Made Better\xc2\xab, ki ga je sponzoriral OfficeMax. Med obiskom je Selena Gomez \xc5\xa1oli kot nagrado darovala 1.000 $ za \xc5\xa1olske potreb\xc5\xa1\xc4\x8dine. Na \xc5\xa1oli je prebila cel dan in se z u\xc4\x8denci pogovarjala o pomembnosti dobrodelnih del.\n_START_SECTION_\nUNICEF\n_START_PARAGRAPH_\nSelena Gomez je bila v oktobru 2008 del UNICEF-ove kampanje Trick-or-Treat for UNICEF, ki je spodbujala otroke, da za no\xc4\x8d \xc4\x8darovnic pomagajo zbirati denar za pomo\xc4\x8d ostalim otrokom na svetu. Dejala je, da je bila \xc2\xbbzelo vznemerjena\xc2\xab, ker bo \xc2\xbbspodbujala ostale otroke, da spremenijo svet.\xc2\xab_NEWLINE_V avgustu 2009 je bila Selena Gomez v starosti sedemnajstih let imenovana za ambasadorko UNICEF-a in tako prevzela naslov najmlaj\xc5\xa1e ambasadorke UNICEF-a do takrat, ki ga je prej nosila pevka Hayley Westenra. V svoji prvi uradni nalogi je Selena Gomez 4. septembra tistega leta potovala v Gano za en teden in bila iz prve roke pri\xc4\x8da nemogo\xc4\x8dim razmeram tamkaj\xc5\xa1njih ranljivih otrok, ki nimajo zagotovljenih osnovnih \xc5\xbeivljenjskih potreb, kot so \xc4\x8dista voda, redno prehranjevanje, izobra\xc5\xbeevanje in zdravstvena nega. Selena Gomez je v intervjuju z Associated Press dejala, da je \xc5\xbeelela izkoristiti svoj vpliv, ki ga je dobila z zvezdni\xc5\xa1tvom in v Gano pripeljati ozave\xc5\xa1\xc4\x8denost: \xc2\xbbZaradi tega se po\xc4\x8dutim zelo po\xc4\x8da\xc5\xa1\xc4\x8deno, ker me otroci poslu\xc5\xa1ajo in upo\xc5\xa1tevajo [\xe2\x80\xa6] Na moji turneji so bili tudi ljudje, ki so me spra\xc5\xa1evali, kje Gana LE\xc5\xbdI, kar so kasneje preverili na Googlu [\xe2\x80\xa6] in zdaj vejo, kje Gana je, samo zato, ker sem \xc5\xa1la tja. To je precej neverjetno.\xc2\xab Selena Gomez je o svoji vlogi ambasadorke dejala naslednje: \xc2\xbbVsak dan 25.000 otrok umre zaradi vzrokov, ki se jih da prepre\xc4\x8diti. Jaz stojim z UNICEF-om in verjamem, da lahko \xc5\xa1tevilo 25.000 spremenimo v \xc5\xa1tevilo ni\xc4\x8d. Vem, da to lahko dose\xc5\xbeemo, saj je vsak trenutek eden izmed UNICEF-a na terenu in otrokom zagotavlja varne \xc5\xbeivljenjske razmere ter se trudi, da ta ni\xc4\x8dla postane resni\xc4\x8dnost.\xc2\xab_NEWLINE_Selena Gomez je bila imenovana za govornico UNICEF-ove kampanje Trick-or-Treat tudi leta 2009, kar je bilo \xc5\xbee drugo leto zapored. Selena Gomez, ki je zbrala ve\xc4\x8d kot 700.000 $ za dobrodelne namene prej\xc5\xa1nje leto, je dejala, da upa, da bo v tem letu lahko zbrala 1 milijon ameri\xc5\xa1kih dolarjev. Selena Gomez je sodelovala pri dra\xc5\xbebi slavnih ter na Facebooku v \xc5\xbeivo vodila spletno serijo za podpiranje UNICEF-ove kampanje Trick-or-Treat. Kot UNICEF-ova govornica bo sodelovala tudi pri 60. obletnici UNICEF-ove kampanje Trick-or-Treat leta 2010.\n_START_SECTION_\nPodjetni\xc5\xa1tvo\n_START_PARAGRAPH_\nSeptembra 2009 je Selena Gomez postala nov obraz Searsa, za modno kampanjo back-to-school. Del pogodbe, ki jo je sklenila s Searsom, je bilo tudi to, da bo nastopila v reklami za \xc2\xbbDon't Just Go Back Arrive\xc2\xab. V avgustu 2009 je Gomezova gostila \xc2\xbbSears Arrive Air Band Casting Call\xc2\xab, kjer so izbrali pet ljudi, ki naj bi na podelitvi nagrad MTV Video Music Awards 13. septembra tistega leta nastopali kot prvi \xc2\xbbSears Air Band\xc2\xab._NEWLINE_V oktobru 2008 je Selena Gomez ustanovila lastno produkcijsko podjetje imenovano July Moon Productions in postala partnerka XYZ Films (Xamien Your Zipper), s katerimi je sklenila tudi pogodbo._NEWLINE_Oktobra 2009 je Selena Gomez potrdila tudi, da bo oblikovala lastno linijo obla\xc4\x8dil, imenovano \xc2\xbbDream Out Loud by Selena Gomez\xc2\xab, ki bo iz\xc5\xa1la leta 2010. Linija naj bi vsebovala predvsem obleke \xc4\x8de\xc5\xa1kega sloga, kavbojke, krila, jakne, tope, \xc5\xa1ale in kape, vse pa bo izdelano iz okolju prijaznega ekolo\xc5\xa1kega materiala. Povedala je tudi, da bo linijo oblikovala po lastnem slogu, obleke pa bodo \xc2\xbblepe in \xc5\xbeenske\xc2\xab. Rekla je tudi: \xc2\xbbNamen moje linije je, da bi kostumografi dobili prilo\xc5\xbenost, s katero lahko kombinirajo videze [\xe2\x80\xa6] \xc5\xbdelim lepe obleke iz okolju prijaznega materiala, kajti tudi to se mi zdi pomembno.\xc2\xab Selena Gomez sicer v preteklosti nikoli ni imela izku\xc5\xa1enj z modo, sedaj pa sodeluje z modnimi oblikovalci, kot sta Tony Melillo in Sandra Campos. O svojem sodelovanju z njima je rekla: \xc2\xbbKo sem Tonyja in Sandro spoznala, sem ugotovila, da sta oba zelo prijetna in danes sta mi kot dru\xc5\xbeina [\xe2\x80\xa6] Sta zelo ustvarjalna in zelo mi je v\xc5\xa1e\xc4\x8d, da ju lahko kadarkoli pokli\xc4\x8dem in se z njima pogovorim o \xc4\x8demerkoli, pa \xc4\x8deprav gre samo za to, da bi rada zamenjala gumb [\xe2\x80\xa6] Tako super sta glede vsega.\xc2\xab Blagovno znamko bodo proizvedli Melillo in Camposova v sodelovanju s trgovinama Adjmi Apparel in Adjmi CH Brands LLC, ki je tudi holdin\xc5\xa1ka dru\xc5\xbeba zanjo.\n_START_SECTION_\nZasebno \xc5\xbeivljenje\n_START_PARAGRAPH_\nSelena Gomez nosi prstan z napisom \xc2\xbbprava ljubezen po\xc4\x8daka\xc2\xab\xc2\xa0(\xc2\xbbtrue love waits\xc2\xab) od svojega dvanajstega leta dalje. Od decembra 2009 je Selena Gomez lastnica petih psov, sebe pa opisuje kot \xc2\xbbveliko obo\xc5\xbeevalko \xc5\xbeivali\xc2\xab.  Je najbolj\xc5\xa1a prijateljica z Demi Lovato, soigralko iz filma Princess Protection Program in televizijske serije Barney & Friends. Krivec za konec njunega prijateljstva leta 2014 (konec avgusta 2015 sta se pobotali), pa naj bi bil kanadski pevec Justin Bieber, s katerim pa se je okoli novembra 2014 po ve\xc4\x8dletnem 'on-off' razmerju dokon\xc4\x8dno raz\xc5\xa1la. Ob za\xc4\x8detku tega leta pa so jo za\xc4\x8deli videvati z DJ-jem Zedd, s katerim sta kmalu potrdila, da sta par. Raz\xc5\xa1la sta se po \xc5\xa1tirih mesecih, aprila 2015. Seleno so veliko videvali tudi s \xc4\x8dlanom skupine One Direction, Niallom Horanom. Selena & Demi sta se spoznali na avdiciji za televizijsko serijo Barney & Friends. Ko sta Demi in Selena objavili video blog na YouTubeu, sta Miley Cyrus in njena prijateljica Mandy Jiroux nanj nalo\xc5\xbeili parodijo tega videa. Mediji so poro\xc4\x8dali, da sta se Selena Gomez in Miley Cyrus prepirali zaradi pevca Nicka Jonasa, ali o tem, da naj bi Lovatova ali Gomezova nadomestili Cyrusovo.  O tem je Selena Gomez povedala: \xc2\xbbNe \xc5\xbeelim biti nih\xc4\x8de drug, kot jaz in tu nisem zato, da bi koga nadomestila. Mislim, da je \xc4\x8dudovita pevka in to je seveda mi\xc5\xa1ljeno kot kompliment. Sama pa bi ubrala nekoliko druga\xc4\x8dno pot.\xc2\xab Selena je tudi zelo dobra prijateljica z ameri\xc5\xa1ko pevko in igralko Taylor Swift.Taylor je hodila z igralcem Taylorjem Lautnerjem medtem, ko je ona v Kanadi snemala film Ramona and Beezus, on pa je delal na filmu Mlada luna._NEWLINE_Ko so jo povpra\xc5\xa1ali po njenih latinskih koreninah, saj naj bi bile njihove navade dogmati\xc4\x8dne za otroke in mladostnike, je dejala: \xc2\xbbMoja dru\xc5\xbeina ima Quincea\xc3\xb1ero in redno hodimo v cerkev. Vse delamo tako, kot Katoliki, samo da nimamo ni\xc4\x8desar zares tradicionalnega, razen to, da gremo v park in imamo piknik v nedeljo po cerkvi.\xc2\xab"